Vuoden keuhkohoitaja 2026 -kunniamaininta EKKS:n Christina Leinoselle

Keuhkosairauksien asiantuntijajärjestö Filha ry:n valintatoimikunta on myöntänyt Vuoden keuhkohoitaja 2026 -kunniamaininnan Etelä-Karjalan hyvinvointialueen tiimivastaava Christina Leinoselle. Etelä-Karjalan hyvinvointialue onnittelee Christinaa lämpimästi!

Vuoden keuhkohoitajaksi 2026 valittiin Miia Luttinen Kymenlaakson hyvinvointialueelta. Lisäksi Christina Leinonen Ekhvalta ja Christina Ovaskainen Etelä-Savon hyvinvointialueelta saivat kunniamaininnat. Tunnustukset julkistettiin 19.5.2026 Helsingissä Valtakunnallisten keuhko- ja allergiapäivien yhteydessä. Vuoden keuhkohoitaja -tunnustuksella halutaan osoittaa arvostusta hoitajille, joilla on monipuolista osaamista ja sitoutumista keuhkoterveyden edistämiseen. Yksittäiset henkilöt tai työyhteisöt saivat esittää ehdotuksia tunnustuksen saajaksi.  Keuhkosairauksien asiantuntijajärjestö Filha ry edistää kansanterveyttä Suomessa torjumalla keuhkosairauksia ja tuberkuloosia sekä edistämällä väestön keuhkoterveyttä.

Kuvassa Christina Leinonen ja Filhan pääsihteeri Tuula Vasankari.

– Filhassa pidämme tärkeänä keuhkohoitajan roolia niin erikoissairaanhoidossa kuin perusterveydenhuollossa. Osaava erikoissairaanhoidon keuhkohoitaja tukee potilasta, on kollegiaalinen ja valmis kehittämään yksikön toimintatapoja. Perusterveydenhuollossa keuhkohoitaja on merkittävä ammattilainen kansansairauksien, kuten astman ja keuhkoahtaumataudin, diagnostiikassa ja hoidossa sekä tupakkavieroituksessa ja omahoidon tukijana, toteaa Filhan pääsihteeri, professori Tuula Vasankari.

Christina Leinonen työskentelee tiimivastaavana keuhko-, iho- ja neurologian poliklinikoilla sekä sisätautien poliklinikoista reuman, infektiotautien, diabeteksen ja endokrinologian poliklinikoilla. Etelä-Karjalan keskussairaalassa. Hän on toiminut vuodesta 2014 lähtien Etelä-Karjalan keskussairaalassa keuhkopoliklinikan sairaanhoitajana ja vuodesta 2019 alkaen tiimivastaavana.

Ylihoitaja Kirsi Tapiola-Huomon, toimintayksikön esihenkilö Tiina Konstin ja ylilääkäri Severi Seppälän allekirjoittamassa ehdotuksessa tunnustuksen saajaksi todetaan, että Christinalla on harvinainen kyky yhdistää käytännön työ, kehittämismyönteinen ajattelu ja koko tiimin osallistuminen tavalla, joka näkyy sekä potilaiden saamassa hoidossa että työyhteisön hyvässä hengessä. Hän on vahva osaaja, lämmin kollega ja tärkeä keuhkoterveyden edistäjä Etelä-Karjalassa. Hänen valoisa, energinen ja toiset huomioiva tapansa tehdä työtä näkyy niin työtovereille kuin keuhkopotilaille, joita hän kohtaa päivittäin.

– Olen erittäin otettu saamastani kunniamaininnasta. Lämmin ja sydämellinen kiitos minua ehdottaneille – arvostan tätä syvästi. Koen, että tämä tunnustus kuuluu myös koko työyhteisöllemme ja työlle, jota olemme yhdessä tehneet eteläkarjalaisten keuhkosairaiden hyväksi, kertoo Christina Leinonen.

Leinonen kiittää kaikkia kollegoitaan myös erinomaisesta yhteistyöstä, tuesta, innostavasta ja syvästä ammattitaidosta, jota he jakavat, sekä erityisesti yhteisestä sitoutumisesta potilaiden parhaaksi.

– Olen aina pitänyt työstäni, ja erityisen merkitykselliseksi koen potilaiden yksilöllisen kohtaamisen ja hyvän vuorovaikutuksen siinä. Pidän tärkeänä, että hoitotyön jatkuva kehittäminen ja potilaan myönteinen palvelukokemus kulkevat rinnakkain, sillä yhdessä nämä vahvistavat potilaan luottamusta hoitoon ja sitoutumista omahoitoon. Selkeä ja keuhkosairaan potilaan tilanteeseen sovitettu ohjaus tukee ja vahvistaa hänen omia valmiuksia sairautensa kohtaamisessa sekä omahoidossa. Tällä on kauaskantoista merkitystä potilaan toimintakykyyn, arjen sujuvuuteen sekä turvallisuuden tunteeseen - ja ennen kaikkea elämänlaatuun, jatkaa Leinonen.

Lisätietoja:

Christina Leinonen, tiimivastaava, keuhkosairauksien poliklinikka, Etelä-Karjalan keskussairaala, puh. 040 651 5929, christina.leinonen@ekhva.fi

Kirsi Tapiola-Huomo, ylihoitaja, puh. 044 791 5220, kirsi.tapiola-huomo@ekhva.fi

Tiina Konsti, toimintayksikön esihenkilö, puh. 044 791 5270, tiina.konsti@ekhva.fi

Tuula Vasankari, pääsihteeri, Filha, LT, professori, keuhkosairauksien erikoislääkäri, puh. 050 545 0589, tuula.vasankari@filha.fi

Linkit:

Filhan tiedote 19.5.2026: Vuoden 2026 keuhkohoitajaksi on valittu sairaanhoitaja Miia Luttinen

Filhan tiedote 11.3.2026: Filha etsii Vuoden keuhkohoitajaa